
B8-1253/2016
Uznesenie Európskeho parlamentu o situácii v Sýrii
(2016/2933(RSP))
Európsky parlament,
–
so zreteľom na zásady Charty OSN,
–
so zreteľom na rezolúcie Bezpečnostnej rady OSN o ISIS/Dá’iš a Fronte an-Nusra a o konflikte v Sýrskej arabskej republike, najmä rezolúcie 2118 (2013), 2139 (2014), 2165 (2014), 2191 (2014), 2199 (2015), 2254 (2015), 2258 (2015) a 2268 (2016),
–
so zreteľom na svoje predchádzajúce uznesenia o Sýrii vrátane uznesenia zo 6. októbra 2016
,
–
so zreteľom na závery Rady o Sýrii zo 17. októbra 2016,
–
so zreteľom na závery Európskej rady o vonkajších vzťahoch z 20. októbra 2016,
–
so zreteľom na vyhlásenie podpredsedníčky Komisie/vysokej predstaviteľky Únie pre zahraničné veci a bezpečnostnú politiku Federici Mogheriniovej o Rusku a Medzinárodnom trestnom súde zo 17. novembra 2016,
–
so zreteľom na článok 123 ods. 2 rokovacieho poriadku,
A.
keďže boje v Sýrii naďalej pokračujú bez oslabenia a humanitárna situácia sa ďalej zhoršuje; keďže závažný nedostatok základných potravín a zdravotníckych potrieb postihuje obyvateľstvo východného Aleppa a ďalších obliehaných miest, ako napríklad mesta Zabadáni kontrolovaného rebelmi a obcí Kefraya a Foua v provincii Idlib, ktoré sú pod kontrolou vlády; 
B.
keďže všetky strany konfliktu páchali závažné porušovanie medzinárodného práva v oblasti ľudských práv a medzinárodného humanitárneho práva, vrátane používania zbraní bez výberu cieľa, zápalných, barelových a protibunkrových bômb v civilných oblastiach, a látok uvedených ako chemické zbrane podľa Dohovoru o zákaze vývoja, výroby, hromadenia a použitia chemických zbraní a o ich zničení; keďže sa nedodržiavajú zásady predbežnej opatrnosti a primeranosti; keďže sa cielene útočí na civilné oblasti, školy, nemocnice, humanitárnych pracovníkov a utečenecké tábory; keďže vojnové zločiny a zločiny proti ľudskosti by nemali zostať nepotrestané;
C.
keďže svet bol opakovane zdesený zverstvami ISIS/Dá’iš a ďalších džihádistických skupín, používaním brutálnych popráv a neskrývaného sexuálneho násilia, únosov, mučenia, nútenej konverzie a otroctva žien a dievčat; keďže na teroristické útoky sú verbované a zneužívané deti; keďže existujú vážne obavy o situácii obyvateľstva žijúceho v oblastiach, ktoré sú v súčasnosti pod kontrolou ISIS/Dá’iš, a o jeho možnom využívaní ako ľudských štítov počas oslobodzovacej kampane; 
D.
keďže všetci ozbrojení aktéri vrátane Ruska a všetkých ostatných síl zapojených do leteckého boja musia plne rešpektovať medzinárodné humanitárne právo a zdržať sa úmyselných útokov na civilné obyvateľstvo a kľúčovú civilnú infraštruktúru;
E.
keďže Sýria podpísala, ale neratifikovala Rímsky štatút Medzinárodného trestného súdu (MTS); keďže generálny tajomník OSN Pan Ki-mun opakovane vyzval Bezpečnostnú radu OSN, aby postúpila situáciu v Sýrii Medzinárodnému trestnému súdu; keďže Rusko a Čína blokujú akýkoľvek pokrok v otázke zodpovednosti v Sýrii tým, že vetujú všetky rezolúcie Bezpečnostnej rady, ktoré by MTS udelili mandát na vyšetrovanie hrozných zločinov spáchaných počas konfliktu v Sýrii; keďže táto chýbajúca zodpovednosť vyvoláva ďalšie brutálne činy a znásobuje utrpenie obetí;
1.
opätovne vyjadruje vážne znepokojenie nad pokračujúcimi bojmi a zhoršenou humanitárnou situáciou v Sýrii; odsudzuje bránenie dodávkam humanitárnej pomoci; zdôrazňuje, že úmyselné vyhladovanie obyvateľstva je zakázané medzinárodným humanitárnym právom; naliehavo vyzýva všetky strany, aby zabezpečili, že humanitárna pomoc sa dostane ku všetkým ľuďom v núdzi v celej Sýrii, a umožnili okamžitý zdravotnícky odsun z východného Aleppa a všetkých ďalších obliehaných oblastí;
2.
čo najdôraznejšie odsudzuje brutálne činy a rozsiahle porušovanie ľudských práv a medzinárodného humanitárneho práva páchané Asadovymi ozbrojenými silami s podporou Ruska a ozbrojených skupín podporovaných Iránom, ako aj porušovanie ľudských práv a medzinárodného humanitárneho práva páchané neštátnymi ozbrojenými skupinami, a to najmä ISIS/Dá’iš, Frontom an-Nusra a ďalšími džihádistickými skupinami;
3.
je rovnako znepokojený, opätovne zdôrazňujúc svoje znepokojenie nad situáciou vo východnom Aleppe a odsudzujúc ťažké bombardovanie Asadovym režimom a Ruskom počas posledných týždňov, vysokým počtom rakiet, ktoré v posledných dňoch odpaľujú ozbrojené opozičné skupiny v západnom Aleppe, a súvisiacimi civilnými obeťami; zdôrazňuje, že je potrebné, aby všetky strany venovali maximálnu pozornosť a prijali všetky potrebné opatrenia na ochranu civilistov, bez ohľadu na ich etnickú identitu alebo náboženské presvedčenie; 
4.
vyzýva EÚ a jej členské štáty, aby aktívne podporovali osobitné vyšetrovanie udalostí v Aleppe, ktorému udelila mandát Rada OSN pre ľudské práva v októbri 2016 a ktoré vykonáva medzinárodná vyšetrovacia komisia pre Sýriu, s cieľom určiť všetkých zodpovedných za porušovanie medzinárodného humanitárneho práva v Aleppe, najmä za ohavné útoky na civilnú infraštruktúru, školy a nemocnice; 
5.
je pevne presvedčený, že nemôže existovať žiadne vojenské riešenie konfliktu; vyzýva na okamžité ukončenie bojov a stabilné prímerie, ktoré pripraví pôdu na obnovenie rokovaní o politickej transformácii v krajine; je znepokojený tým, že Rusko výrazne posilňuje svoje námorné sily vo východnom Stredozemí a obnovuje veľké letecké útoky, čo by mohlo viesť aj k ďalšiemu zintenzívneniu útokov na východné Aleppo; naliehavo vyzýva všetky hlavné svetové a regionálne mocnosti, aby využili svoj vplyv na sýrsku vládu a sýrsku opozíciu na zastavenie občianskej vojny, vytvorenie podmienok na obnovenie mierového procesu, vypracovanie opatrení na vytváranie dôvery a zabezpečenie rýchleho, neobmedzeného a bezpečného prístupu humanitárnej pomoci;
6.
víta a plne podporuje nedávne diplomatické iniciatívy PK/VP Federici Mogheriniovej s cieľom dostať strany zapojené do konfliktu späť za rokovací stôl a obnoviť politický proces v Ženeve; so záujmom berie na vedomie regionálne rozhovory, ktoré viedla s Iránom a Saudskou Arábiou, a jej činnosť považuje za pridanú hodnotu a pozitívny príspevok k úsiliu osobitného vyslanca OSN Staffana de Misturu; zdôrazňuje úlohu, ktorú môže EÚ zohrávať pri obnove po skončení konfliktu a pri zmierení; opakuje svoju plnú podporu prebiehajúcej humanitárnej iniciatívy EÚ pre Aleppo, a naliehavo vyzýva všetky strany, aby uľahčili jej vykonávanie; 
7.
naliehavo vyzýva všetky strany, aby prijali všetky potrebné opatrenia na zaistenie bezpečnosti a ochrany všetkých pracovníkov zapojených do humanitárnej pomoci v Sýrii; pripomína, že akékoľvek úmyselné útoky na humanitárnych pracovníkov sú vojnovým zločinom; žiada nezávislé a transparentné vyšetrenie všetkých incidentov, a v prípade zodpovedných osôb očakáva vyvodenie dôsledkov;
8.
opakuje dramatickú výzvu zástupcu UNICEF v Sýrii v nadväznosti na početné útoky na školy a iné vzdelávacie zariadenia, a vyzýva všetky strany zapojené do konfliktu a tie, ktoré majú vplyv na ne, aby považovali ochranu detí za kľúčovú a plnili si svoje záväzky podľa medzinárodného humanitárneho práva; 
9.
je znepokojený obvineniami, že strany konfliktu, naďalej využívajú látky, ktoré sa uvádzajú ako chemické zbrane podľa Dohovoru o zákaze vývoja, výroby, hromadenia a použitia chemických zbraní a o ich zničení; dôrazne trvá na tom, že osoby zodpovedné za použitie chemických zbraní musia niesť zodpovednosť; podporuje predĺženie mandátu spoločného vyšetrovacieho mechanizmu Organizácie OSN pre zákaz chemických zbraní (OPCW) s cieľom určiť zodpovednosť za použitie chemických zbraní v Sýrii;
10.
trvá na potrebe zabezpečiť vyvodenie zodpovednosti za porušovanie a zneužívanie ľudských práv a porušovanie medzinárodného humanitárneho práva; zastáva názor, že otázka zodpovednosti za vojnové zločiny a zločiny proti ľudskosti by nemala byť politizovaná; povinnosť dodržiavať za každých okolností medzinárodné humanitárne právo sa vzťahuje na všetky strany zapojené do konfliktu; každý, kto pácha takéto zločiny, si musí byť vedomý toho, že bude skôr či neskôr postavený pred spravodlivosť; 
11.
zdôrazňuje, že potreba chrániť civilistov v celej Sýrii je predpokladom akéhokoľvek politického procesu; naliehavo vyzýva EÚ a členské štáty, aby zabezpečili, že všetci, ktorí sú zodpovední za porušovanie medzinárodného práva v oblasti ľudských práv a humanitárneho práva, budú čeliť spravodlivosti prostredníctvom vhodných nestranných medzinárodných mechanizmov trestnej justície alebo vnútroštátnych súdov v súlade so zásadou univerzálnej jurisdikcie; víta prvé vyšetrovanie založené na tejto zásade, ktoré sa koná v Nemecku, Francúzsku a Švédsku, s cieľom stíhať páchateľov vojnových zločincov, ktorí už majú pobyt v Európe, a vyzýva PK/VP a Komisiu, aby vypracovali usmernenia na uplatňovanie tejto zásady aj v ďalších členských štátoch; opakuje svoju podporu postúpeniu sýrskej otázky MTS, ale vzhľadom na neschopnosť Bezpečnostnej Rady rokovať o tejto otázke opakuje svoju výzvu, aby EÚ a jej členské štáty viedli úsilie v rámci Valného zhromaždenia Organizácie Spojených národov na vytvorenie osobitného spravodajcu pre vojnové zločiny v Sýrii, a aby zvážila podporu myšlienke súdu pre vojnové zločiny v Sýrii, na ktorom sa zúčastnia a ktorý podporia všetky štáty OSN, ktoré sa zasadzujú za medzinárodnú spravodlivosť; keď sa konflikt skončí a s cieľom podporiť zmierenie zdôrazňuje význam sýrskej zodpovednosti za tento proces;
12.
odsudzuje rozhodnutie ruského prezidenta Vladimira Putina o odstúpení od MTS, pričom poznamenáva, že Ruská federácia doteraz neratifikovala Rímsky štatút, a že načasovanie rozhodnutia poškodzuje dôveryhodnosť krajiny a vedie k záverom o jej odhodlanosti k medzinárodnej spravodlivosti;
13.
vyjadruje znepokojenie nad nezákonným zadržiavaním, mučením, zlým zaobchádzaním, nedobrovoľnými zmiznutiami a zabíjaním väzňov vo väzniciach režimu a v tajných väzenských zariadeniach prevádzkovaných milíciami podporovanými zo zahraničia; vyzýva sýrske orgány spravujúce tieto väzenské zariadenia, aby zastavili popravy a neľudské zaobchádzanie a poskytli Organizácii Spojených národov alebo akejkoľvek inej neutrálnej strane [napr. Medzinárodnému výboru Červeného kríža (MVČK)] okamžitý prístup na všetky dotknuté lokality, aby mohli pozorovať situáciu a poskytnúť informácie a podporu rodinám zadržaných osôb; 
14.
víta preskúmanie reštriktívnych opatrení EÚ voči Sýrii a osobám, ktoré majú spoločnú zodpovednosť za represie voči civilnému obyvateľstvu v krajine; zdôrazňuje, že EÚ by mala zvážiť všetky dostupné možnosti vyvodenia dôsledkov za najstrašnejšie prípady porušovania ľudských práv a zneužívania vykonávané všetkými páchateľmi krutostí, ak bude naďalej pokračovať hrubé nedodržiavanie a neúcta k humanitárnemu právu; 
15.
zdôrazňuje význam účinného prerušenia financovania činností ISIS/Dá’iš, zatýkania zahraničných bojovníkov a zastavenia prílevu zbraní do džihádistických skupín; vyzýva sýrsku opozíciu, aby sa jasne dištancovala od takýchto extrémistických prvkov a ideológie; pripomína, že úsilie by sa malo zamerať na porazenie ISIS/Dá’iš a iných teroristických skupín označených OSN; 
16.
poveruje svojho predsedu, aby postúpil toto uznesenie podpredsedníčke Komisie/vysokej predstaviteľke Únie pre zahraničné veci a bezpečnostnú politiku, Rade, Komisii, vládam a parlamentom členských štátov EÚ, Organizácii Spojených národov, členom medzinárodnej skupiny na podporu Sýrie a všetkým stranám zapojeným do konfliktu.
� Prijaté texty, P8_TA(2016)0382.

